Lamata

:*As formas «a Mata» y «la Mata» rendrezan ta iste articlo. Ta atros usos de «Mata» se veiga [[La Mata (desambigación)]].*

**Lamata** ye un lugar aragonés d'o municipio de  l'Abizanda, en a provincia de Uesca y a comarca de Sobrarbe. A suya población ye de 27 habitants (2010).

En chunto con Escaniella formón un municipio, plegaus, dende 1834 (que en o censo de 1845 se deciba «*Escanilla y Lamata*») dica la suya absorción en l'Abizanda en 1857.

## Cheografía

Lamata se troba en una planeta, que cheolochicament corresponde con una terraza fluvial, en a ribera dreita d'a valle d'o río Susía, en a subcomarca sobrarbenca que se conoix como Viello Sobrarbe.

Se i arriba por una pista asfaltada que naix en a carretera autonomica A-138, a bels 150 m d'antes de o Mesón de Ligüerre (tot circulando en sentiu Balbastro→l'Aínsa). A pista, que esnaviesa por o lugar en tornando-se a sola carrera que Lamata tiene, conduce dimpués ta o Elsón y Chabierre, Mondot y, en ixe sentiu, se'n va a morir ta la carretera local A-2205 (Alquezra-Guaso, por Lecina, Barcabo y l'Arcusa) en o corazón de o Viello Sobrarbe. Bel par de callizos confluyen en a carrera principal dende propiedaz privadas.

### Estructura urbana

O nuclio urbano careix de a estructura condensada de belaltras poblacions, y as diferents casas se troban distanciadas bels metros as unas d'as atras, arredol de a sola carrera que recorre a población, y que, en realidat, ye a carretereta que puya ta o Elsón y Mondot.

Lamata destaca por o numer de casas nobles que i ha, con cualques edificios de grans dimensions, y con elementos arquitectonicos que cal destacar, como as finestras de piedra picada que i ha en casa Arasanz, u os puzos d'augua que cuasi todas as casas tienen.

Pareix que o numer de casas de Lamata ha bailau, en os zaguers cincocientos anyos, d'entre os 6 fuegos con que o contón en o fogache de 1488 y as diez casas que i ha en l'actualidat, en pasando por as doce que teneba en 1626, cuan que cualques d'os infanzons que i veviban asistión a las Corz de Balbastro.

A ilesia ye consagrada a Sant Icisclo y Santa Victoria de Cordoba y ye una construcción d'o sieglo XVI. En a placeta que queda adebant de a ilesia, d'entre ixa, casa Cosculluela y una grancha adhibida por dezaga d'ista zaguera, i ha o crucero de Lamata, que ye declarau Bien d'Intrés Cultural (codigo SIPCA 1-INM-HUE-003-002-052).

## Historia

A historia de Lamata se conoix, mas que mas, por a divulgación que n'ha feito o suyo vecín Jesús Cardiel Lalueza, responsable d'o Museu Paleontolochico de Sobrarbe y autor d'un blog y numbrosos articlos sobre historia y chenealochía en cualques publicacions de a comarca.

Teneba un castiello, anque en l'actualidat no se'n ha guardau restas, porque se'n sabe que Remiro lo Monche les ne cedió a os canonches de a seu de Uesca en 1137. En l'anyo 1290, o rei Alifonso lo Franco dio Lamata en sinyoría a un noble, de nombre Sancho d'Antillón.

En 1626, cualques vecins, infanzons, de Lamata fuen ta las Corz de Balbastro. Si bien diz que Lamata no ye o lugar que mas infanzons alportó a ixas corz, sí que pareix que d'entre os lugars d'a on que en i fué yera o que mas en teneba en proporción, pos en i fuen cuatorce d'un total de doce casas.

## Demografía

## Imáchens

Imachen:190.Lamata.jpg|O crucero de Lamata (BIC).
Imachen:193.Lamata.jpg|Cualques casas de Lamata destacan por a suya mida y por o pasau nobiliario.
Imachen:194.Lamata.jpg|Casa Buil de Lamata
Imachen:195.Lamata.jpg|O Museu Paleontolochico de Sobrarbe, en Lamata.
Imachen:197.Lamata.jpg|Finestra de casa Arasanz, con inscripción de 1793.
Imachen:199.Lamata.jpg|Casa Arasanz
Imachen:198.Lamata.jpg|Detalle d'a fuent de a plaza, adebant de casa Arasanz


## Fiestas

*29 d'abril, romería ta la cruz de San Pero, fendo-le honras a Sant Per Mártir.
*28 d'agosto, **Fiesta Mayor** fendo-le honras a Sant Agostín.
*4 d'octubre, **fiesta menor** fendo-le honras a la Virchen de o Rosario.
*4 d'aviento, romería ta la cruz de Santa Barbara, fendo-le honras a ixa santa.

## Toponimia
Pareix que o toponimo no s'ha documentau nunca como «a Mata», con a primer silaba emplegada como articlo. De forma bien significativa, en o marco de l'estudio que Chabier Tomás fizo sobre a parla d'o Viello Sobrarbe en a segunda metat d'os anyos 90, os habitants de Lamata refusaban de plano, debant de a pregunta explicita, que nunca se l'hise dito «A Mata» ni en a localidat ni en a resta de nuclios d'a redolada.

En o estudio de Ch. Tomás se menciona, tamién, a unanimidat d'os naturals de Lamata en dicindo que o nombre de lugar no ye garra forma lexicalizada d'un substantivo con articlo, y que se refusa as formas d'escribir-lo «a Mata» y «la Mata» (a segunda, por estar conforme con o castellano, anque amaneix a sobén en publicacions y en toponimias no oficials, estaría erronia tamién).

Por contra, pareix que a palabra dimana de o latín <*LANDA, que significa «lanya» u «puesto con praus», y como «Lamata» se troba en toz os documentos a on que se menciona a'l nuclio, dende os primers que datan d'o sieglo XII, dica l'actualidat. En iste sentiu, M. Benito Moliner tamién apuntaba a la necesidat d'escribir-lo en chunto, anque él atorgaba la suya etimolochía a la radiz prerromana <*MATTA, que gosa significar «selva» u «matical».

## Referencias

## Vinclos externos